ANAF scoate la licitație palatul omului de afaceri Sorin Ovidiu Vîntu, pentru a recupera prejudiciul din dosarul FNI.

Imobilul confiscat de la Sorin Ovidiu Vîntu a fost supranumit „palatul”, însă este o vilă construită în 1927, în stil neo-brâncovenesc. Clădirea, monument istoric din zona Aviatorilor, este situată pe o stradă ferită de ochii curioșilor, în spatele ambasadei Rusiei și al sediului central al PSD.

Potrivit Radio Europa Liberă, imobilul a fost evaluat la suma de 20 milioane de lei.

Foto: Virgil Burlă/romania.europalibera.org

Pe 21 februarie 2017, Sorin Ovidiu Vîntu a fost condamnat la 8 ani închisoare în dosarul FNI, fiind acuzat de spălare de bani. Instanța a dispus atunci confiscarea specială de la inculpat a 13 milioane de dolari, constând în bunuri mobile și imobile.